Oljekollaps på børsen: – Jo lenger det trekker ut, jo verre blir det

Aksjeverdier for nærmere 80 milliarder er barbert bort i Equinor, som går mot sin verste børsdag noensinne. Oljeleverandører er nærmest i fritt fall.

SMELL: Oljeserviceindeksen på Oslo Børs er ned over 24 prosent mandag ettermiddag. Vis mer byoutline Scanpix/Infront

Publisert: Publisert: 9. mars 2020 15:33

Det store spørsmålet er hvor langvarig oljeprisfallet blir, mener porteføljeforvalter Thor Thorsen i Fondsfinans, som forvalter aksjefondet Fondsfinans Global Energi.

– Mye vil stå på hvor langsiktig dette blir. Hvis Opec+ skulle komme ut og si at faren er avblåst, nå er vi venner igjen, så går dette fort over. Men jo lenger det trekker ut, jo verre blir det, sier han til E24.

Oljepriskrasjet utløser mandag det største fallet for oljeaksjer noensinne på Oslo Børs, etter at Opecs forhandlinger med Russland kollapset og Saudi-Arabia varslet store priskutt på oljeleveranser.

Les på E24+ Kan Tysklands virus-fiks være redningen for Oslo Børs?

Tor Thorsen, Ansvarlig Porteføljeforvalter, Fondsfinans Vis mer byoutline Fondsfinans

Rekordfall for Equinor

Mandag ettermiddag er oljeprisen ned 22 prosent til 35 dollar per fat, det laveste nivået på over fire år.

Børsverdien til oljegiganten Equinor faller med nærmere 80 milliarder kroner så langt mandag. Nedgangen på 17 prosent er den største siden det som den gang var Statoil ble børsnotert i 2001.

Oljeleverandørene er i fritt fall:

Seismikkselskapet PGS faller mest, med 40 prosent, mens riggselskapet Northern Ocean ramler 26 prosent og oljeleverandøren Aker Solutions faller 26 prosent.

De to oljeleverandørene med høyest markedsverdi, undervannsentreprenøren Subsea 7 og seismikkselskapet TGS, faller henholdsvis 21 og 25 prosent.

Les også Oslo Børs klare for storm: – De to travleste ukene i historien

– Markedet skiller veldig mellom energiaksjer og røkla. I dag er det oljeprisfallet som bestemmer og ikke corona, sier porteføljeforvalter Leif Eriksrød i Alfred Berg.

Senior fondsforvalter i Alfred Berg, Leif Eriksrød. Vis mer byoutline Adrian Nielsen

– Er dramatisk

Thorsen mener de amerikanske skiferoljeselskapene er mest utsatt.

– Der var det ganske rødt på fredag og med oljeprisfallet over helgen kommer det til å bli ganske stygt tror jeg, sier han.

Han tror de store oljeselskapene Equinor og Aker BP på Oslo Børs er i en bedre posisjon fordi de trenger en lavere oljepris for å være lønnsomme.

Equinor-aksjonærene vil likevel merke det om oljeprisen blir liggende, ifølge forvalteren.

– Med en oljepris på 35 dollar skal det bli vanskelig for Equinor å opprettholde tilbakekjøp og utbytte, sier Thorsen.

Les også Oljeservicetopp: – Mye mindre sårbare enn sist

Flere av de Oslo Børs-noterte oljeleverandørene kan få det tungt, tror forvalteren. Han viser til at seismikkselskapet PGS, som har mye gjeld, faller nærmere 40 prosent. Også gjeldstyngede riggselskaper er utsatt, tror han.

– For en del oljeserviceselskaper er dette dramatisk. De serviceselskapene som har mye gjeld vil være utsatt. Det blir ekstremt tydelig i dag med fallet i oljeprisen.

Leter etter muligheter

Thorsen sier fondet har økt andelen kontanter før dagens nedtur.

– Vi gjør det for å ha litt tørt krutt. Vi ser i dag at det er muligheter til å gjøre gode kjøp, sier han.

I løpet av dagen har fondet kjøpt i Odfjell Drilling og BW Energy, to aksjer som var i porteføljen fra før.

Thorsen sier at fondet leter etter aksjer som er underpriset og som har falt mer enn de mener det er grunnlag for.

– Vi sitter og gjør løpende vurderinger, sier Thorsen.

Her kan du lese mer om Equinor Oljepris Oljeservice Saudi-Arabia Oslo Børs